MetLife Building

A MetLife Building (régebben Pan Am Building) egy felhőkarcoló New Yorkban. Története A Pan Am Building a világ legnagyobb irodaépületének számított 1963. március 7-én, amikor megnyitotta kapuit. Manhattan látképének fontos része, és az Amerikai Egyesült Államok legmagasabb felhőkarcolói közé tartozik. Sok évig a Pan American World Airways légitársaság tulajdonában volt. A cég logója az északi és déli homlokzaton volt látható, az épület emblémája pedig a keleti és nyugati homlokzaton kapott helyet. 1981-ben a Metropolitan Life Insurance Company vette meg az épületet. Amikor a Pan Am csődbe ment 1991-ben, a MetLife eltávolította a cég logóját az északi és déli homlokzatról, és helyére saját emblémájukat tették. 2005-ben a MetLife 1,72 milliárd dollárért eladta az épületet, így a MetLife Building lett az USA addigi legdrágábban eladott irodaépülete. Az új tulajdonos a Tishman Spever Properties vegyesvállalata lett. Az épület tetején lévő helikopter-leszállópályáról helikopter indult a John Fitzgerald Kennedy nemzetközi repülőtérre. Az út innen nyolc percig tartott a JFK repülőtérig. A szolgáltatást 1965 és 1968 között lehetett igénybe venni a New York Airways jóvoltából. 1977-ben a szolgáltatás újból beindult, de pár hónap múlva megszűnt a járat, mivel ebben az évben, május 16-án egy baleset következtében 5 ember meghalt. Az épület két híres „lakója” Lois és Clark, két vándorsólyom. Építészet A brutalista, vagy nemzetközi stílusú felhőkarcolót Emery Roth és Fiai tervezték Walter Gropius és Pietro Belluschi közreműködésével. A hatalmas emeletekkel rendelkező, ormótlan, oktagonális alaprajzú épületből hiányzik a külső, illetve belső díszítés. Annak ellenére, hogy sok kritikus és New York-i nem szereti, nagy népszerűségnek örvend a bérlői között, és nem csak azért, mert a Grand Central Terminal közelében található. A MetLife Building vitathatóan az egyik legutáltabb felhőkarcoló a városban. 1987-ben a New York magazin egyik cikkében egy rajz jelent meg az épületről, amint épp lerombolják. A kép fölötti szalagcím a következő volt: "The Buildings New Yorkers Love to Hate" (Az épületek, amiket a New York-iak imádnak utálni). Az utálat talán onnan ered, hogy a felhőkarcoló rendkívül szembeötlő. A Grand Central Terminal mögött fekszik, teljesen kimagaslik és elüt az őt körülvevő épületektől, elsősorban a New York Central Buildingtől (ma Helmsley Building). Jelenleg a város egyik legjobban felismerhető felhőkarcolója. Ennek ellenére a 20. század legbefolyásosabb építészei dicsérik az épületet. Alakja hasonlít a milánói Pirelli Toronyéhoz. Elkülönítve sok kortársától, a MetLife Buildingnek egy nehéz, előre gyártott homlokzata van, ami valószínűleg a historizmus stílusirányzat felé hajlik. Ennek fontossága világossá válik, miután valaki jobban szemügyre veszi Gropius többi felhőkarcolóit, mint például a Tribune Towert Chicagóban. Statisztika Magasság: 246,3 méter Emeletek száma: 59 Az emeletek területe: 307 000 m² Forrás: emporis.com Az épület a modern kultúrában Mint New York egyik szimbóluma, a MetLife Building számos filmben kapott szerepet. A Coogan blöffje című filmben a Clint Eastwood által formált főhős helikopterrel érkezik New Yorkba. A Godzilla amerikai változatában, az Angyalok Amerikában című filmben, az 1973-as James Bond-filmben, a Bohém élet, valamint a Z, a hangya című animációs moziban is látható. A Kapj el, ha tudsz-ban fontos szerep játszik, mivel a főszereplő a Pan Am egyik pilótájának adja ki magát. Az Adatrablók filmben visszatérő bakiként a helikopterről felvett jelenetekben a Pan Am logója, míg a földről forgatott képeken a MetLife emblémája látható az épületen. A Bohém élet című filmben is köthető az épülethez egy baki. A történet 1989 és 1990 között játszódik, de az épületen az akkori Pan Am logó helyett a jelenlegi MetLife logó látható. A Fantasztikus Négyes és az Ezüst Utazó filmben akkor látszik a MetLife Building, amikor Human Torch, vagyis Fáklya megpillantja az Ezüst Utazót, amint az épp a Chrysler Building ablakait töri szét. A Grand Theft Auto IV-ben új nevet kapott: GetaLife Building. A MetLife Buildingre utalás van Joni Mitchell egyik számában is. Jegyzetek További információk A MetLife Building hivatalos honlapja Képek és információk a MetLife Building építéséről (magyarul) Az épület az Emporis.com oldalon (angolul), (németül) és (franciául)